google/wiki40b huggingface dataset:
הכל דיבורים

הכול דיבורים הייתה תוכנית חדשות ואקטואליה של רשת ב', ששודרה ברצועה יומית בין השעה 10 בבוקר ל-12 בצהריים. את התוכנית הגישו ברוטציה בכירי השדרנים ועורכי התוכן של קול ישראל ברשות השידור.
התוכנית שילבה חדשות ואקטואליה בנושאים שעומדים על סדר היום הציבורי, כאשר המגישים ניסו לבחון בראיונות עומק סוגיות שונות בתחומי כלכלה, חברה, תרבות, ממשל, ביטחון ועוד.
במהלך שנותיה עוררה התוכנית דיון ציבורי בסוגיות רבות. היא שימשה פלטפורמה תקשורתית מכובדת ונחשבה לאחד מעוגני השידור הציבורי של קול ישראל ברדיו.
התוכנית האחרונה שודרה ב-10 במאי 2017. עם המעבר של קול ישראל לשידור בתאגיד השידור הישראלי, לא חודש שידור התוכנית.
בין מגישיה נמנו ירון דקל, רזי ברקאי, שלי יחימוביץ', דליה יאירי, אסתי פרז, גבי גזית, בני טיטלבוים ואילה חסון.
נרקיסיזם

נרקיסיזם (מאנגלית: Narcissism; בעברית גם: מְאֹהָבוּת בְּעַצְמוֹ או נַרְקִיסִיּוּת) הוא מונח עם מגוון רחב של משמעויות, בין אם הוא משמש כדי לתאר את אחד הרעיונות המרכזיים של התאוריה הפסיכואנליטית, מאפיינים אישיותיים, בעיה חברתית או תרבותית. מלבד המובן של נרקיסיזם כאהבה עצמית בריאה, "נרקיסיזם" בדרך כלל משמש כדי לתאר סוג של בעיה במערכות היחסים של האדם או הקבוצה עם עצמו ועם אחרים. בלשון הדיבור, "נרקיסיזם" מפורש לעיתים קרובות כאנוכיות, יהירות, או שחצנות. בפסיכולוגיה, המונח משמש לתיאור נרקיסיזם הקיים אצל כל אדם במידה מסוימת, אך בדרגה קיצונית מדובר בהפרעת אישיות נרקיסיסטית.
מקור המונח באגדה המספרת על נסיך יווני יפה תואר בשם נרקיסוס, שהתאהב בבבואתו הנשקפת ממי הביצה ולא יכול היה להינתק ממנה עד שגווע.

נרקיסיזם בריא


הנרקיסיזם הבריא מתייחס להיבט הבריא של האהבה העצמית הטבעית באדם. נהוג להבדיל בין הפרעה נרקיסיסטית לבין נרקיסיזם בריא בכך שבהפרעה הנרקיסיסטית האדם חסר אמפתיה כלפי אחרים ועסוק אך ורק בעצמו לעומת הנרקיסיזם הבריא שמאפייניו הם אהבה בריאה של האדם כלפי עצמו, תחושה או "ידיעה" טבעית שהוא טוב מטבעו, אהוב ובעל ערך, ומתוך כך גם רואה באחרים את האנושי, הראוי להערכה להקשבה ולאמפתיה.

נרקיסיזם שניוני

וריאציה לתופעת הנרקיסיזם היא "נרקיסיזם שניוני" (secondary narcissism). ההערצה לדמות ה"אני" מתנפצת מול "אני" מרוקן, חסר הערכה עצמית. כתחליף תאומץ דמות נערצת, בעלת תכונות בולטות של יופי, כח, כישרון והצלחה, אשר תספק "אני משני" שיהיה מושא לסגידה והערצה עד כדי אימוץ כתחליף ל"אני" המקורי, או התבטלות ה"אני" המקורי בפני דמות זו. לעיתים חווים זמרים, שחקנים וספורטאים תופעות של סגידה קיצונית, עד כדי סיכון חייהם על ידי מעריצים, שלפעמים מסרבים להאמין שאליליהם הם אכן אנשים בשר ודם.

נרקיסיזם ממאיר

קרנברג (1994) הציע ספקטרום של "פסיכופתולוגיה נרקיסיסטית" בו ניתן להבחין ב"נרקיסיזם ממאיר" (malignant narcissism), המתאפיין במידות שונות של סדיזם, פרנויה ופסיכופתיה המתחלפים ביניהם. את המונח טבע אריך פרום (1964) בספרו "the heart of man". פרום מסביר בהקדמה שבעוד שהנושא העיקרי בספר "אומנות האהבה" (2001) היא יכולתו של אדם לאהוב, הנושא העיקרי בספר זה הוא היכולת להרוס, הנרקיסיזם שלו והקיבעון האינצסטואלי שלו. בספר זה הוא מפתח את נושא האהבה למובן רחב יותר שהוא אהבת החיים, שכוללת עצמאות והתגברות על נרקיסיזם שהוא מכנה אותם "תסמונת הצמיחה"
(syndrome of life) בניגוד ל"תסמונת הדעיכה" (syndrome of decay) המתבטאת באהבה של המוות, סימביוזה אינצסטואלית ונרקיסיזם ממאיר (malignant narcissism). לדבריו, נרקיסיזם ממאיר הוא הפרעה נפשית חמורה והיא הרשע בהתגלמותו.
פול ג'יאמטי

ביוגרפיה

ג'יאמטי נולד וגדל בניו הייבן שבקונטיקט. אביו, אנג'לו בארטלט ג'יאמטי, היה פרופסור באוניברסיטת ייל ולאחר מכן הפך לנשיא האוניברסיטה ולממונה על המייג'ור ליג בייסבול. אמו של ג'יאמטי עבדה כמורה לאנגלית בבית ספר בעיר.
ג'יאמטי הוא ממוצא אירי-אמריקאי מצד אמו ואיטלקי-אמריקאי מצד אביו. גם אחיו, מרקוס ג'יאמטי, הוא שחקן קולנוע.
ג'יאמטי למד בבית ספר פווט ולאחר מכן בקולג' הפרטי שות רוזמרי האל. למד באוניברסיטת ייל לתואר ראשון במגמת תיאטרון. ג'יאמטי סיים את לימודיו באוניברסיטה בהצלחה ב-1989 עם תואר ראשון באנגלית וקיבל תואר מוסמך אוניברסיטה באמנות מבית הספר לדרמה של ייל.
ג'יאמטי הופיע בכמה מופעי תיאטרון, חלקם בברודוויי, לפני שהופיע בסדרת טלוויזיה קטנה וסרטים בתחילת שנות ה-90. ב-1995 שיחק תפקיד קטן בסרט סברינה. תפקידו המשמעותי הראשון היה בסרט חלקים אישיים.
ב-1998 הופיע ג'יאמטי בתפקיד קטן בסרט המופע של טרומן. באותה שנה הופיע בסרט המלחמה "להציל את טוראי ראיין", בקומדיה "דוקטור דוליטל" ובסרט הפעולה המתווך.
ב-1999 שיחק ג'יאמטי בסרטו של מילוש פורמן "איש על הירח". ב-2000 שיחק בקומדיה "ביג מאמא", כמו כן שיחק בסרט דואט. ב-2001 הופיע בסרט אגדות וסיפורים ובסרט המדע בדיוני כוכב הקופים.
ב-2002 שיחק בקומדיה שקרן בריבוע. ב-2003 כיכב בסרט הביוגרפי-דרמטי "אמריקן ספלנדור" ובמותחן הפשע ביטחון. באותה שנה הופיע ג'יאמטי בסרט הפעולה של ג'ון וו "צ'ק פתוח".
ב-2004 שיחק בדרמה קומית זוכה פרס האוסקר דרכים צדדיות; על תפקידו היה ג'יאמטי מועמד לפרס גלובוס הזהב. ב-2005 היה מועמד לפרס האוסקר ולפרס גלובוס הזהב בקטגוריית שחקן המשנה הטוב ביותר על משחקו בסרט סינדרלה מן. במקביל החל להופיע בתוכנית סאטרדיי נייט לייב.
ב-2006 שיחק ג'יאמטי בסרט אמן האשליות, כמו כן כיכב בסרטו של מ. נייט שאמלאן נערה במים. ב-2007 הופיע בקומדיה יומני האומנת, בנוסף שיחק בסרט לירות כדי להרוג. ב-2008 קיבל ג'יאמטי את פרס אמי ופרס גלובוס הזהב על תפקידו בסדרת הטלוויזיה ג'ון אדמס. ב-2010 זכה פעם נוספת בפרס גלובוס הזהב, על תפקידו בסרט "הסיפור על פי ברני". ב-2011 שיחק בסרט "המבצר האחרון" (Ironclad), בו גילם את ג'ון, מלך אנגליה.
ב-2014 ,שיחק פול את הנבל ריינו, יריבו של ספיידרמן, בסרט ספיידרמן המופלא 2.
ב-2015 גילם את ג׳רי הלר, אמרגן יהודי בסרט ״Straight Outta Compton" (שהיה מועמד לאוסקר) המבוסס על להקת ההיפ הופ NWA בתחילתו דרכה בסוף שנות השמונים. באותה שנה שיחק בתפקיד ד"ר לורנס הייס בסרט האסונות סאן אנדראס (סרט.

חייו האישיים

ג'יאמטי הוא תושב ברוקלין, ניו יורק. נשוי לאליזבת כהן מאז 1997. ב-2001 נולד לזוג בן.
גרגורי ואן דר ויל

קריירה

ואן דר ויל החל לשחק בקבוצות הילדים של איאקס בגיל 8. כשהיה בן 14 עבר לקבוצת הנוער של הארלם ובגיל 17 שב לאיאקס. הוא הצטרף לקבוצת הבוגרים של המועדון בשנת 2006, ואת משחק הבכורה שלו במדיה ערך ב-11 במרץ 2007, במשחק מול טוונטה אנסחדה. בהמשך העונה שותף בעוד שלושה משחקים.
לאחר מינויו של מרקו ואן באסטן למאמן איאקס בעונת 2008/2009, הפך ואן דר ויל לשחקן קבוע בהרכב הפותח של הקבוצה. את שער הבכורה שלו במדי הקבוצה הבקיע ב-1 במרץ 2009, במשחק מול אוטרכט. מעמדו נשמר גם לאחר מינויו של מרטין יול למאמנה של איאקס בעונת 2009/2010. בסיום העונה הוענק לו פרס השחקן הצעיר של העונה. בעונת 2010/2011 הוא היה צריך להתמודד על המקום בהרכב עם ריקרדו ואן ראיין ובהמשך העונה הוא נפצע.
ב-3 בספטמבר 2012 עבר ואן דר ויל לקבוצת פריז סן ז'רמן הצרפתית. בקבוצה זכה באליפויות רצופות ואחד עשר תארים בסך הכל. ב-4 ביולי 2016 חתם לארבע שנים בפנרבחצ'ה הטורקית. ב-25 באוגוסט 2017 חתם לעונה אחת בקליארי האיטלקית. ב-1 בפברואר 2018 חתם בטורונטו מה-MLS.

בנבחרת הולנד

ואן דר ויל היה חבר בסגל נבחרת הולנד עד גיל 21 בשנת 2007. הוא זומן לראשונה לנבחרת הבוגרת ב-2009, והמשחק הראשון בו השתתף היה משחק ידידות מול נבחרת תוניסיה ב-11 בפברואר אותה שנה, לאחר שנכנס כמחליפו של ג'וני הייטינחה. המשחק הרשמי הראשון היה במסגרת מוקדמות מונדיאל 2010, מול נבחרת סקוטלנד, ב-28 במרץ. מאז היה המגן הימני הראשון של הנבחרת במרבית משחקיה, לרבות אלו שנערכו במונדיאל עצמו.
בזיליקת קונסטנטינוס

ארכיטקטורה ומבנה

הבזיליקה בתכנונה המקורי אינה נושאת קווי דמיון רבים לבזיליקות שנבנו לפניה בעיר רומא, ואינה עומדת בסטנדרטים הקלסיים לעיצוב בזיליקה כפי שנוסחו על ידי האדריכל הרומי בן המאה הראשונה לפנה"ס ויטרוביוס. נראה כי המבנה האדריכלי של הבזיליקה שואב השראה רבה דווקא מבתי מרחצאות שונים בעיר רומא, כשהבולטים שבהם הם מרחצאות קרקלה ומרחצאות דיוקלטיאנוס וחוקרים שונים טוענים כי ניתן לראות באולם המרכזי של הבזיליקה סוג של פריג'ידריום (חדר מים קרים בבתי מרחץ). 
המבנה היה מורכב מספינה מרכזית שתקרתה הייתה עשויה קמרונות צולבים שהתנשאה לגובה 39 מטרים ונתמכה על ארבעה עמודים. הספינה הסתיימה באפסיס. בצידי הספינה היו שני מעברים שכוסו בשלושה קמרונות חבית. מהכנסייה נותר כיום רק המעבר הצפוני. בקירות המבנה היו מספר מדפים שעליהם הוצבו פסלי האלים. 
לא ידוע מה היה שימושו המקורי של המבנה בעת הקמתו, אך מקובל לשער כי המבנה שימש כבית משפט וכאולם מפגש - השערה הנתמכת על ידי נסיבות עלייתו לשלטון של מתכנן המבנה מקסנטיוס, שכללו את תמיכתם של בעלי השררה ברומא.
בעריש זלץ

רבי ישכר דוב בעריש זלץ (1893–1961) היה רב ומקובל, מרבני צפת, מראשי ישיבת בני יעקב בצפת.

ביוגרפיה

נולד בצפת, בנו של חיים אברהם זלץ, למשפחה שהתיישבה בעיר במאה ה-19 והתייחסה לט"ז. היה מתלמידי הרידב"ז בצפת. היה מקורב לרבי שלמה אליעזר אלפנדרי ("הסבא קדישא") שהתגורר בצפת, ובמשך תקופה שימש ספרא דדיינא שלו.
נישא לחיה דבורה, בתו של הרב יעקב יצחק אונגר, מצאצאי האדמו"ר רבי מרדכי דוד אונגר מדומברובה. אחיה, אלתר אונגר, נרצח עם שלושת ילדיו במאורעות 1936. במשך כחמש עשרה שנה לא נפקד בבנים. לאחר שמישהו קנטרו על ערירותו, ברכו הרב אלפנדרי בברכה שיזכה להיפקד בבן זכר, וכך היה.
היה מראשי ישיבת בני יעקב בצפת. התכתב בנושאים תורניים והלכתיים עם רבני הדור, ובהם הרב בן ציון חי עוזיאל והרב צבי פסח פרנק, ודברי תורה שלו נמצאים בספרי השו"ת שלהם. פרסם מאמרים תורניים בבמות שונות ובהם בירחון "הפוסק". הרב שריה דבליצקי הסתמך בספריו על עדויות שלו לגבי מנהגים שרווחו בצפת.
בנו הוא הרב יעקב זלץ מירושלים.
אייל הראל

ביוגרפיה

הראל התגייס לצה"ל באוגוסט 1992 והוא בוגר קורס חובלים.
שירת כמפקד דבורה בפלגה 914 בגזרת דרום לבנון, כקצין מחלקה בסטי"ל, מפקד ספינת הטילים מדגם סער 4.5 אח"י רומח וקצין אג"ם של שייטת ספינות הטילים. במלחמת לבנון השנייה שירת במינוי חירום כמפקד נוסף של סטי"ל. 
באוגוסט 2008 הועלה לדרגת סגן-אלוף ומונה למפקד פלגה 916, פלגת הביטחון שוטף ברצועת עזה. פיקד על הפלגה שנטלה חלק מרכזי בלחימה במבצע עופרת יצוקה ובהמשך מונה למפקד פלגה 31 בשייטת ספינות הטילים. פיקד על הפלגה במהלך מבצע עמוד ענן ובמהלך מבצע חוק ברזל לתפיסת האנייה "ויקטוריה", שנועדה להבריח נשק לחמאס. לאחר מכן שירת כסגן מפקד שייטת ספינות הטילים. 
ב-2013 מונה למפקד שייטת ספינות הטילים והועלה לדרגת אלוף-משנה. בתקופת פיקודו לחמה השייטת במבצע צוק איתן, כמו כן פיקד הראל על כוח הספינות במבצע חשיפה מלאה ללכידת אניית הנשק מאיראן KLOS C, בים האדום. ב-2015 מונה לראש מחלקת תכנון באגף התכנון. 
במסגרת תפקידו באג"ת היה אחראי, בין השאר, על תכנון תר"ש גדעון והוצאתה לפועל בצה״ל. 
ביולי 2018 הוחלט כי ימונה לראש מספן המודיעין בחיל הים.
הראל בוגר המכללה הבין-זרועית לפיקוד ולמטה, בוגר קורס מח"טים ובעל תואר ראשון בכלכלה ובמנהל עסקים מטעם אוניברסיטת חיפה, בוגר בהצטיינות לתואר שני במדעי המדינה וביטחון לאומי מטעם המכללה לביטחון לאומי ואוניברסיטת חיפה. 
נשוי ואב לשלוש בנות.
קרוליין קוונטין

ביוגרפיה

קוונטין נולדה ברייגייט שבמחוז סארי, לקתלין ופרד ג'ונס, טייס בחיל האוויר המלכותי. יש לה שלוש אחיות מבוגרות ממנה. היא למדה בבית הספר "Arts Educational School" בטרינג  שבהרטפורדשייר והופיעה בפסטיבל שייקספיר בפנדלי .

קריירה

ב-1991 זכתה קוונטין בפרס איאן צ'ארלסון על הופעתה בתפקיד מאשה במחזה "השחף" עם להקת התיאטרון של אוקספורד. בין התפקידים הראשונים שלה בתיאטרון היו בהפקה המקורית האנגלית של המחזמר "עלובי החיים" ב-1985.
ביולי 1996 הוציאה קוונטין סינגל, גרסת כיסוי לשיר "Tell Him" של להקת "The Exciters", יחד עם לזלי אש, שכיכבה לצדה בסיטקום "Men Behaving Badl". הסינגל שהה במשך שלושה שבועות במצעד הסינגלים הבריטי והגיע למקום 25. מ-1997 עד שנת 2000 כיכבה קוונטין לצדו של אלן דייוויס בסדרה "ג'ונתן קריק" בתפקיד העיתונאית החוקרת מאדי מגלן, שנעזרת בכשרונותיו של ג'ונתן לפתור תעלומות רצח.
ב-2001 הופיעה קוונטין בסרט הטלוויזיה "Hot Money" המבוסס על מקרה אמיתי של גניבת מאות אלפי פאונד מהבנק של אנגליה. ב-1998 כיכבה בסיטקום "נשקיני קייט" שנוצר סביב דמותה. ב-2004 זכתה קוונטין בפרס השחקנית הקומית הטובה ביותר על תפקידה בסרט הטלוויזיה "Von Trapped". עוד באותה שנה כיכבה בתפקיד מגי מי בדרמה הפופולרית "Life Begins", בה שיחקה בשלוש עונות עד 2006.
קוונטין שיחקה בתפקיד פקד בילוש ג'נין לואס בסדרת הדרמה המשטרתית "Blue Murder" של רשת ITV. פרק הפיילוט שודר בבריטניה ב-18 במאי 2003.
תפקידים נוספים של קוונטין היו בתוכנית "של מי השורה הזאת בכלל?", בפרק "The Trouble with Mr. Bean" של הסדרה "מיסטר בין", בסדרה הקומית "חדר 101", בשעשועון "Have I Got News for You", ובשנים 2009–2010 בסדרה הקומית "Life of Riley" העוסקת במשפחה מורכבת שאינה מתפקדת. ברדיו 4 של ה-BBC השתתפה בתוכנית האלתורים "The Masterson Inheritance" וברדיו 2 של ה-BBC שיחקה בסיטקום "On the Blog".
ב-2010 הופיעה קוונטין בפרק "The Mirror Crack'd from Side to Side" בסדרת "גברת מארפל" על פי ספריה של אגאתה כריסטי. עוד ב-2010 החלה להשתתף בפרסומות של מוצרי מזון עבור חברת מרקס אנד ספנסר.
במרץ 2011 שודר ב-ITV סרט דוקומנטרי בשם "Caroline Quentin: A Passage Through India". התוכנית עקבה אחרי מסעה של קוונטין מצפון הודו לדרומה.
בערוץ BBC Two מגישה קוונטין את התוכנית "Restoration Home". התוכנית מציגה את ההיסטוריה של בתי אחוזה מוזנחים בבריטניה שמשוקמים על ידי בעליהם.
ב-2012 החלה קוונטין להגיש סדרה דוקומנטרית נוספת בשם "קורנוול עם קרוליין קוונטין", בה היא מציגה את מסעותיה ברחבי קורנוול. ב-2013 הגישה את העונה השנייה של הסדרה.
ב-2013 הגישה עונה אחת של הסדרה הדוקומנטרית "Caroline Quentin’s National Parks".
ב-2013 כיכבה קוונטין בסדרה "Big Bad World" של ערוץ "Comedy Central", בתפקיד ג'אן אמו של הדמות הראשית, בן (בלייק האריסון).
ב-2015 שיחקה בתפקיד אורח בדמות אנג'לה סים בפרק בסדרה "דוק מרטין". עוד ב-2015 השתתפה בתפקיד גברת באמבל בסדרת הדרמה "עלילות דיקנס".

חיים אישיים

קוונטין הייתה נשואה לקומיקאי פול מרטון מ-1990 עד לגירושיהם ב-1998. ב-1999 הכירה את סם פרמר באתר הצילומים של "ג'ונתן קריק". לבני הזוג נולדו שני ילדים אמילי (נולדה 1999) וויליאם (נולד ב-2003). קוונטין ופרמר התחתנו ב-2006. הם גרים ב"מורבאת' מנור" שבקרבת הכפר מורבאת' במחוז דבון.
קוונטין סובלת ממחלת הצליאק והיא פטרונית של ארגון "Coeliac UK".
היתלום

היתלום (בקווניה: היסילומה) היא ארץ בצפון מערב הארץ התיכונה, בעולם הפנטזיה המתואר בלגנדריום של ג'ון רונלד רעואל טולקין.

גאוגרפיה

ארץ היתלום שוכנת מצפון לארצות בלריאנד. היא אינה חלק מבלריאנד עצמה, אבל נכללת יחד עם ארצות בלריאנד ככל הארצות שממערב לארד לוין - ההרים הכחולים.
היתלום היא ארץ גדולה. היא שוכנת בצפון ועל כן היא קרירה. שמה בא לה בגלל האובך והעננים הרבים המכסים אותה בדרך כלל. היתלום מתוארת כארץ נאה, ברובה מישורית עם התגבעויות קלילות, עד להרים התוחמים אותה מכל עבר. 
היתלום כוללת שני מחוזות גדולים המסונפים אליה: מיתרים ודור לומין. 
את גבולותיה של היתלום במזרח ובדרום, מתווים הרי ארד ותרין. פשר שמם הוא "הרי הצל", כי ממזרח ומצפון להם שוכנת ארצו של מורגות' שר האופל. במערב תוחמים את היתלום הרי ארד לומין. פשר שמם הוא "הרי ההדים" כי הם מתרוממים במזרחו של עמק למות והם חלק מהגורם להדים המתעוררים בו.

מיתרים

ארץ מיתרים היא שלוחה דרומית-מזרחית של היתלום. ארץ מיתרים היא כעמק בין הרי ארד ותרין ממזרח ומדרום, ובין הרי מיתרים ממערב. בצפונה שוכן אגם מיתרים ובזכותו הארץ מלאה בעופות ממינים שונים, בעיקר עופות מים. רוב אוכלוסיית הנולדור בהיתלום שוכנת לחופי אגם מיתרים, שם גם היה משכנו של פינגולפין, מלך עליון על כל הנולדור.

דור לומין

ארץ דור לומין היא שלוחה דרומית של היתלום. ארץ דור לומין היא כעמק בין הרי מיתרים במזרח, ארד ותרין בדרום וארד לומין במערב. דור לומין הייתה מקום מושבו וממלכתו של פינגון בן פינגולפין, שם גם התגוררו אנשי בית הדור, הגדול מבין שלושת בתי האדין.

תולדות

בזמן העידן הראשון יצאו האלדר במסע הגדול מערבה מקווינן לארץ אמן. לא כולם חצו את הים מערבה והחלק שנשאר לחיות בארצות בלריאנד נקראו הסינדר. בהיתלום ישבו מעטים מבני הסינדר, עד שגלו הנולדור ושבו לארץ התיכונה. אז התיישבו נולדור רבים במחוזות שמצפון לבלריאנד. פינגולפין ובניו נטלו להם לנחלה את הארצות שבין ארד ותרין לבלגיר הים הגדול. 
עם בוא האדם לבלריאנד, עברו אנשי מרך לחיות בדור לומין, שם קיבלו להם נחלות וארצות באוטונומיה משלהם, תחת שלטון בית פינגולפין.
לאחר קרב נירנית ארנוידיאד, השתנתה לבלי הכר האוכלוסייה בדור לומין. רוב העלפים ובני האדם שהתגוררו שם נספו במלחמה. אלה שלא נספו, הצטרפו לממלכות וקהילות אחרות ואיש מהם לא שב לביתו. את הנשים והילדים שנשארו בלא מגן, שיעבדו בני המזרח - אנשי מורגות' שפלשו לארץ ההיא לאחר ניצחונו בקרב.
אנשי בית הדור ששרדו לאחר הנירנית, חוללו מעשים גדולים והניעו את רוב ההתרחשויות הגדולות בבלריאנד עד תומו של העידן הראשון.
את העידן הראשון סיימה מלחמת החרון בה הביסו צבאות הולאר את מורגות' ומשרתיו. תהפוכות המלחמה העזות ריסקו את ארצות בלריאנד והמחוזות הנלווים אליה והים הציף את כולן. כך שבעידן השני ארץ היתלום הייתה קיימת אך בזיכרון.
פיגוע הירי בבית הכנסת בפאוויי

הפיגוע

בערב שביעי של פסח הזמין שליח חב"ד ורב בית הכנסת, הרב ישראל גולדשטיין, את אנשי הקהילה לתפילת יזכור שנהוג לאומרה באחרון של פסח. בשעה 11:30, לקראת קריאת ההפטרה, יצא גולדשטיין ללובי של הבית הכנסת לשטוף ידיים. באותו זמן נכנס למקום ג'ון ארנסט חמוש ברובה AR-15 ופתח בירי, ממנו נהרגה אישה שעמדה בכניסה - לורי גילברט קיי, בת 60 מפאוויי - ונפצעו הרב גולדשטיין ועוד אדם וילדה. אוסקר סטיוארט, שוטר במשמר הגבול של ארצות הברית שנכח במקום כמאבטח, ירה לכיוון המחבל אך החטיא. היורה ברח לכיוון רכבו, ואז סטיוארט הצליח לפגוע ברכב והוא נתפס לאחר מספר דקות על ידי המשטרה המקומית.

היורה

ג'ון ארנסט (יליד 1999) בן ה-19 היה סטודנט לסיעוד באוניברסיטת קליפורניה. במניפסט בן 4,000 מילים, שפרסם זמן קצר לפני הרצח, כתב: "אם הייתם אומרים לי לפני שישה חודשים שאני אעשה זאת, הייתי מופתע". הוא ציין שקיבל השראה מברנטון טראנט האחראי לטבח בכרייסטצ'רץ' בניו זילנד שהתרחש כחודש לפני הפיגוע, ומרוברט באוורס, האחראי לטבח בבית הכנסת בפיטסבורג שהתרחש בדיוק חצי שנה לפני הפיגוע.
לפי פרסומים ברשת תכנן ארנסט להעביר בשידור ישיר בפייסבוק את הירי בבית הכנסת, אבל זה לא הצליח לו. באחת הרשתות הוא גם כלל "פלייליסט של שירים לירי", וכן מכתב פרידה.
הרוצח התגורר עם הוריו.

תגובות

בתגובה לאירוע דונלד טראמפ הגיב ש"הלילה הלב של אמריקה עם קורבנות הירי. האומה כולה מתאבלת על אובדן החיים וניצבת לצד הקהילה היהודית. אנו מגנים בחריפות את רשע האנטישמיות והשנאה, שיש להביס". הוא דיבר עם הרב גולדשטיין והזמין אותו לבית הלבן במסגרת יום התפילה הלאומי, שם נתן לו לנאום.
גווין ניוסם מושל קליפורניה, הגיב "אף אחד לא צריך לחשוש ללכת למקום הפולחן שלו, ואף אחד לא צריך להיות ממוקד עבור תרגול העקרונות של אמונתם".
ראובן ריבלין נשיא המדינה, הגיב "אין מדינה ואין חברה שחסינות מאנטישמיות. זהו נגע שרק טיפול ישיר בו באמצעות חינוך לזיכרון השואה, וחינוך לסובלנות, יוכל לסייע בהתמודדות אתו". בנימין נתניהו הצהיר כי "מגנה את המתקפה הנפשעת בבית הכנסת בקליפורניה - זו פגיעה בלב העם היהודי".
ביוני 2019 הוזמן הרב גולדשטיין לנאום בעצרת האו"ם.
מעדר

מעדר הוא כלי חקלאי עתיק המשמש לעידור, חפירה ותיחוח האדמה בחקלאות וגננות. תכליתו להזיז כמויות קטנות של אדמה.
חלק ממטרותיו הוא שליטה בעשבים השוטים על ידי ניקוי השטח סביב צמחים וערימת האדמה סביב בסיסם. בעזרתו ניתן גם ליצור תעלות ותלמים רדודים לנטיעת זרעים ופקעות, ולחפור באדמה ולהזיזה במהלך איסוף היבול בירקות שורשיים כמו תפוחי האדמה.

היסטוריה

מעדרים הם טכנולוגיה עתיקה, והם מקדימים כרונולוגית את המחרשה. הם תוארו באמנות כבר בתקופה השושלתית הקדומה במצרים העתיקה, והם מוזכרים גם במסמכים עתיקים כמו חוקי חמורבי (בערך במאה ה-18 לפנה"ס) וספר ישעיהו (המאה ה-8 לפני הספירה).
המעדרים הפכו בעשרות השנים האחרונות לכלי פופולרי עבור ארכאולוגים, כיוון שעל אף שהם פחות מדויקים מכף, הם אידיאליים לניקוי שטחים פתוחים גדולים יחסית.

סוגי מעדרים

מעדר עשוי מטבלת מתכת מחודדת בצורות שונות, אליה מחברים קַת, אולם קיימים סוגים רבים של מעדרים השונים מבחינת מראה הלהב שלהם ומטרתם. חלקם יכולים לבצע פעולות רבות, בעוד שאחרים מיועדים לשימוש מסוים. בחקלאות וגינון נהוג לעדור עם להב כבד, בצורת דלתא רחבה בעלת קצה שטוח.
המעדר ההולנדי מעוצב במיוחד כדי להדחף אל האדמה ולחתוך עשבים מתחת לפני השטח. ראשו הוא לולאת מתכת שטוחה, אולם הוא לא יעיל כמו החיתוך של הטורייה למשיכה ודחיפת אדמה.
נעלין

היסטוריה

לאחר מלחמת העצמאות איבד הכפר כ-40,000 דונמים שנותרו מצידו המערבי של הקו הירוק, בשנת 1953 תקף צה"ל את הכפר, שהיה אז תחת שליטת ירדן, כחלק מפעולת קיביה. במלחמת ששת הימים ב-1967 נכבש הכפר בידי צה"ל יחד עם יתר שטחי הגדה המערבית, ונכלל בנפת רמאללה של הממשל הצבאי הישראלי בשטחים (ושל המנהל האזרחי החל מ-1981). ב-1979 אישר בג"ץ הפקעת 600 דונם מתושבי נעלין לצורך הקמת ההתנחלות מתתיהו. לאחר הסכמי אוסלו ב-1993 נכלל הכפר בשטח הרשות הפלסטינית כחלק מ"שטח C" (שליטה אזרחית וביטחונית ישראלית).
לפני האינתיפאדה השנייה רבים מתושבי הכפר עסקו בבנייה בתחומי ישראל, וכיום מרבית תושבי הכפר עוסקים לפרנסתם בחקלאות.
באפריל 2009 נחנך בכפר מוזיאון לזכר השואה. המוזיאון הוקם בדירה בשיתוף עם "יד ושם" וכולל תמונות וערכות לימוד בערבית.
בריאן גודל

ביוגרפיה

גודל נולד בסטוקטון, קליפורניה. הוא התאמן בהדרכתו של מרק שוברט בקבוצת מישן וייחו נאדאדורס. בהמשך הוא למד באוניברסיטת קליפורניה בלוס אנג'לס (UCLA) והתאמן בהדרכתו של רון בלטורה.

סגן אלוף עולם ושיאן עולם

באליפות העולם בשחייה שנערכה בקאלי, קולומביה בשנת 1975 בגיל 15, זכה גודל במדליית כסף במשחה ל-1500 מטר בתוצאה של 15:39.00 דקות, אחרי בן ארצו טים שו שקבע תוצאה של 15:28.92 דקות.

אלוף אולימפי

לאולימפיאדת מונטריאול (1976) הגיע גודל כשיאן עולם במשחים הארוכים לאחר שקבע את השיא במהלך המבחנים לאולימפיאדה. במשחקים עצמם זכה גודל בשתי מדליות זהב, ב-400 מטר חופשי בשיא עולמי חדש בתוצאה של 3:51.93 דקות לפני אלוף העולם טים שואו (3:52.54 דקות), וב-1500 מטר חופשי בשיא עולם מדהים, לאחר שסגר על מתחריו בסיום אדיר, קבע תוצאה של 15:02.40 דקות, לפני בן ארצו רוברט האקט (15:03.91 דקות). שלישי סיים שיאן העולם הקודם סטפן הולנד מאוסטרליה (15:04.66 דקות).
הוא לא השתתף באליפות העולם בשחייה שנערכה בברלין בשנת 1978. אך יום לאחר האליפות, באותה בריכה עצמה הוא קבע שיא עולם חדש ב-400 מטר חופשי בתוצאה של 3:51.56 דקות במפגש של שחיינים מארצות הברית ושחיינים מגרמניה המערבית.
בשנת 1979 במשחקים הפאן אמריקאים שנערכו בסן חואן, פוארטו ריקו הוא זכה בשלוש מדליות זהב, ב-200 מטר חופשי, ב-1500 מטר חופשי וב-4x200 מטר חופשי.
בגלל החרם האמריקאי על אולימפיאדת מוסקבה (1980) הודיע גודל שכל מטרותיו הושגו והחליט לפרוש משחייה תחרותית בגיל 21.
משה דוד ואלי

רבי משה דוד ואלי (~1697 - 17 בדצמבר 1776, ז' בטבת ה'תקל"ז) היה פרשן מקרא, רופא, מלומד, ומקובל יהודי מאיטליה. חי בעיר פדובה. היה תלמיד חבר של הרמח"ל. לפי החוקר יוסף אלמנצי, היה הרמ"ד ואלי רבו של הרמח"ל בקבלה בתחילת לימודו.

ביוגרפיה

נולד לרבי שמואל, למד אצל רבני פדובה יחד עם הרמח"ל, ושניהם הוסמכו לרבנות בערב חג הסוכות ה'תפ"ו. כאשר הקים הרמח"ל את חבורתו בשנת ה'תפ"ז, היה הרמ"ד ואלי מראשי החבורה ולמנהיג החבורה בהמשך. הרב ואלי היה איש אשכולות, בעל ידיעות נרחבות במקרא, פילוסופיה, רפואה ועוד. למד רפואה באוניברסיטת פדובה. בגיל 25 כתב פולמוס באיטלקית על הנצרות בשם "I Sette Giorni della Verit", כמו כן חיבר עשרות חיבורים על כל התנ"ך המתפרשים על כ-15,000 עמודים, שחלקם מצויים בכתבי יד.
בחיבוריו הוא אסוציאטיבי ופחות מובנה. כן הוא מזכיר כמה פעמים דברים ששמע מרמח"ל. כמו כן ניכרת בחיבורו השפעה של קבלת רבי אברהם אבולעפיה.
לשיטתו, החכמות של הימים הקדמונים רובן אמת לעומת החכמות החדשות בתקופתו שרובן שקר ועל פי זה תמך בתיאורית ארבע הליחות ובשיטת הרפואה של גלינוס, היפוקרטוס ואבן סניע ש'מועילה בעצם ומזיקה במקרה לעומת רפואת הכימיקה שמזיקה, מועילה לפעמים ולא בעצם'.
אם תאמר, שהחכמה צריכה להשתוות אל מקבליה, והרפואה הקדמונית הייתה טובה אל הקדמונים, אך אל החדשים צריכה רפואה חדשה שתשתוה למזגם ולתכונתם. דע שזהו דרך עקשות, כי האמת לא ישתנה לעולם בכל הדורות, ולכן אין להחליף את הרפואות בשום פנים ממה שלימדונו קדמונינו. אלא שיפול איזה שינוי בכמות הרפואה בלבד ולא באיכות שלה, וזהו לפי שנתחלש טבעם ומזגם של בני אדם, ואינם יכולים לסבול את הריבוי של ימים ראשונים.
— ספר הליקוטים א'
הרב משה דוד וואלי נפטר בז' בטבת תקל"ז ונטמן בבית הקברות ברחוב ויה דומניקו קמפניולה 24, בפאדובה. על מצבתו כתוב: "פ"נ מעלת החכם הרופא המקובל האלקי כמהה"ר משה דוד ואלי זצ"ל נלב"ע יום ג' ז' לחדש טבת שנת תקל"ז".
אליעזר יהודה פינקל

ביוגרפיה

אליעזר יהודה פינקל נולד באלול ה'תרל"ז בעיירה קלם שבליטא, לגיטל בת רבי מאיר (בשיס) וולפרט ורבי נתן צבי פינקל "הסבא מסלבודקה". 
בשנת ה'תרמ"ב, בהיותו בן ארבע, עברו הוא וכל משפחתו לפרבר סלבודקה, שם הקים אביו הישיבה בשם "כנסת ישראל", ממנה המשיכו הישיבות הידועות בשם ישיבת חברון בירושלים וישיבת סלבודקה (בני ברק) בבני ברק. 
מסופר על אליעזר יהודה הקטן שבגיל תשע שלט היטב בסידרי נשים ונזיקין שלמדם מאביו.
בשחר נעוריו הספיק לסיים את הש"ס פעם אחת מני רבות בחייו, ולאחר מכן נסע ללמוד תורה בישיבת טלז והיה לתלמידם של רבי אליעזר גורדון ורבי שמעון שקופ, 
בשנת ה'תרנ"ד, לאחר כמה שנים שבהן למד בטלז, נסע ללמוד בבריסק אצל הרב חיים סולובייצ'יק. 
באדר ה'תרנ"ו חזר לסלבודקה יחד עם ידידו ר' שלמה פוליצ'ק (העילוי ממייצ'ט), בעת שבסלבודקה אחזו בעיצומה של הלוייתו של הרב יצחק אלחנן ספקטור. שהה שנה נוספת אצל אביו בסלבודקה. בפרקי זמן קצרים אלה ירש מאביו את דרכו בתורת המוסר.
נדד רבות לקלוט תורות ושיטות שונות. 
בשנת ה'תרנ"ז היה אחד מארבעה עשר התלמידים ששלח אביו "הסבא" לישיבה של הרידב"ז שישב על כס הרבנות בסלוצק באותה עת, ובה פתח את ישיבתו. 
אחר כך נדד לישיבת הלוסק ללמוד בחברותא עם רבי ברוך בער ליבוביץ ראש הישיבה, ולאחר זמן נסע לראדין ללמוד בכולל קדשים ולשהות בסביבתו של החפץ חיים. 
מראדין המשיך להורדנה ומשם לישיבת מיר בראשות הרב אליהו ברוך קמאי. מיד בהגעתו לישיבה, עלה הרב קמאי על תכונותיו המופלאות ובחרו כחתן לבתו מלכה.

בראשות הישיבה

בט"ו בשבט ה'תרס"ג נישא למלכה בתם של הרב אליהו ברוך קמאי ורבקה יענטא בת חיים זאב יפה. לאחר נישואיו למד במיר והיה חברותא של רבי יחיאל יעקב וינברג בעל "השרידי אש". את שיעורו הראשון מסר בנר ראשון של חנוכה כ"ה בכסלו ה'תרס"ז (ארבע שנים אחרי חתונתו).
במלחמת העולם הראשונה בשנת ה'תרע"ד גלתה הישיבה עם כל רבניה ותלמידיה לעיירות סטויבץ ופולטבה שבאוקראינה. בסוף מלחמת העולם השנייה נפטר חותנו והוא התמנה תחתיו לראשות הישיבה.
עם פרוץ מלחמת העולם השנייה נמלט לווילנה. בשנת תש"א הצליח להימלט מאירופה לארץ ישראל, אולם בני ישיבתו גלו לקובה ומשם לשנחאי. בשנת תש"ו עלו חלק מבני הישיבה הגולים לארץ ישראל. בירושלים הוא הקים את בנינה המרכזי של הישיבה ועמד בראשה עשרים ואחד שנה עד שנפטר, אז עברה ראשות הישיבה לבנו רבי בנימין ביינוש פינקל, אשר התגורר עד אז בבני ברק.
מסופר שכאות צער וכאב על מותם הטראגי של בנו כלתו ונכדיו בשואה, התנזר ממאכלי בשר, מאז ועד מותו. (25 שנה).